INGYEN EBÉD

„Aztán híre ment, hogy az erdő szélén van egy különleges fa, s annak mélyén egy vénséges vén bagoly magot oszt a madaraknak.

– Az ilyen bugyutaságot csak az hisz el, akinek még tojáshéj van a fenekén! – csipogták dühösen a szárnyas népek”.

Az anekdota szerint Churchill brit miniszterelnök egyszer megkérte szakértőit, hogy foglalják össze neki a közgazdaságtan lényegét. A tanácsadók vaskos könyvet hoztak, de a miniszterelnök ezt túl soknak találta, és rövidebb, egyszerűbb megoldást kért. A szakértők vékonyabb könyvvel tértek vissza, de Churchill ezt is terjedelmesnek ítélte. Végül a tanácsadók egy papírlappal tértek vissza, melyen egyetlen mondat állt: Nincs ingyen ebéd!

A kijelentés, hogy „nincsen ingyen ebéd” valójában Milton Friedman közgazdásztól származik, és ma is gyakran emlegetik különféle ingyenes szolgáltatásokkal kapcsolatban.

Bármilyen szolgáltatásért, amit ingyenesnek hiszünk, valójában fizetünk, legfeljebb nem tudjuk, miként. A leggyakoribb, hogy az időnkkel, figyelmünkkel, például a reklámok nézésekor, de sokszor azzal, hogy adatokat szolgáltatunk a szokásainkról, ízlésünkről, választásainkról, amit a reklámozók fel tudnak használni.

1. Keress konkrét példákat „ingyenes” szolgáltatásokra, és hogy miként fizetünk azokért!

A politikusok is szoktak a „nincsen ingyen ebéd” kijelentést emlegetni, amikor a szociális juttatások körét akarják szűkíteni. Ilyenkor arra hivatkoznak, hogy a rászorulóknak biztosított szolgáltatásokat másoknak kell megfizetni.

2. Mit gondolsz erről? Kik a rászorulók? Milyen szociális juttatásokról hallottál?

3. Képzeld magad a madarak vezetőjének helyébe! Milyen madár vagy, hogy nézel ki?

Mondj rövid beszédet a többi madárnak:

a. Érvelj úgy, hogy a madarak távol tartsák magukat a Csőrre tölts odútól!

b. Érvelj úgy, hogy a madarak felkeressék a Csőrre tölts odút!

4. Mit jelent a kifejezés: „Ne nézz madárnak”?